ตลาดหุ้นเอเชียสดใส รับข่าว “เฟด” คงอัตราดอกเบี้ย พร้อมส่งสัญญาณลด 0.50% ปีนี้
ตลาดหุ้นเอเชียสดใส รับข่าว “เฟด” คงอัตราดอกเบี้ย พร้อมส่งสัญญาณลด 0.50% ปีนี้
ตลาดหุ้นเอเชียสดใส รับข่าว “เฟด” คงอัตราดอกเบี้ย พร้อมส่งสัญญาณลด 0.50% ปีนี้
20 มิ.ย. 2562

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบในเช้าวันนี้ หลังจากธนาคารกลางสหรัฐ (เฟด) มีมติคงอัตราดอกเบี้ยในการประชุมเมื่อวานนี้ พร้อมกับส่งสัญญาณปรับลดอัตราดอกเบี้ยในปีนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,417.74 จุด เพิ่มขึ้น 83.87 จุด, +0.39%
ดัชนี SSE Composite ตลาดหุ้นจีนเปิดวันนี้ที่ 2,917.33 จุด ลดลง 0.47 จุด, -0.02%
ดัชนี HSI ตลาดหุ้นฮ่องกงเปิดวันนี้ที่ 28,308.85 จุด เพิ่มขึ้น 106.71 จุด, +0.38%
ดัชนี TAIEX ตลาดหุ้นไต้หวันเปิดวันนี้ที่ 10,749.41 จุด ลดลง 25.93 จุด, -0.24%
ดัชนี KOSPI ตลาดหุ้นเกาหลีใต้เปิดวันนี้ที่ 2,121.78 จุด ลดลง 3.00 จุด, -0.14%
ดัชนี FTSE STI ตลาดหุ้นสิงคโปร์เปิดวันนี้ที่ 3,292.97 จุด เพิ่มขึ้น 4.80 จุด, +0.15%
ดัชนี FBMKLCI ตลาดหุ้นมาเลเซียเปิดวันนี้ที่ 1,660.83 จุด ลดลง 5.71 จุด, -0.34%
ด้านคณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติ 9-1 เสียงในการคงอัตราดอกเบี้ยระยะสั้นที่ระดับ 2.25-2.50% ในการประชุมเมื่อวานนี้ ขณะเดียวกันเฟดได้ส่งสัญญาณปรับลดอัตราดอกเบี้ย 0.50% ในช่วงครึ่งหลังของปีนี้ ท่ามกลางความไม่แน่นอนของภาวะเศรษฐกิจ และการคาดการณ์เงินเฟ้อที่ลดลง
ทั้งนี้ เฟดได้คงตัวเลขการขยายตัวของเศรษฐกิจสหรัฐที่ระดับ 2.1% ในปีนี้ และปรับเพิ่มตัวเลขคาดการณ์ในปีหน้าสู่ระดับ 2.0% จากเดิมที่ 1.9% ขณะเดียวกันเฟดได้คงตัวเลขคาดการณ์อัตราการขยายตัวในปี 2564 ที่ระดับ 1.8% และคงตัวเลขอัตราการขยายตัวในระยะยาวที่ระดับ 1.9%
โดยนักลงทุนตั้งข้อสังเกตว่า ในแถลงการณ์การประชุมครั้งล่าสุดนี้ เฟดระบุว่าจะดำเนินการตามความเหมาะสม เพื่อรักษาการขยายตัวทางเศรษฐกิจให้ดำเนินต่อไป ซึ่งเฟดได้ตัดคำว่า “เฟดจะใช้ความอดทนก่อนที่จะมีการตัดสินใจปรับเปลี่ยนอัตราดอกเบี้ย” ตามที่เคยปรากฎในแถลงการณ์ฉบับก่อนหน้านี้ ซึ่งอาจเป็นการส่งสัญญาณว่า เฟดมีความพร้อมที่จะผ่อนคลายนโยบายการเงินเพิ่มเติมหากจำเป็น
นอกจากนี้ นักลงทุนยังคงจับตาสถานการณ์การค้าระหว่างสหรัฐและจีน โดยล่าสุด นายโรเบิร์ต ไลท์ไฮเซอร์ ผู้แทนการค้าสหรัฐ (USTR) กล่าวว่า เขาจะเจรจาการค้ากับเจ้าหน้าที่จีน ก่อนที่ประธานาธิบดีโดนัลด์ ทรัมป์ จะพบปะกับประธานาธิบดีสี จิ้นผิง นอกรอบการประชุมสุดยอดของกลุ่ม G20 ซึ่งจะมีขึ้นในวันที่ 28-29 มิ.ย. ที่นครโอซากา ประเทศญี่ปุ่น